Vanie l'è na frazion del Comune de Mel in provincia de Belun. Vanie l'è an paeset mes a sinistra del Terche, su par la strada che da Vila la porta a Cordellon. A l'è distante da Vila zirca 1 km e 4 da Mel. A l'è mes a solivo, s'un col da dove se vet quasi tuta la Valbeluna. Purtropo inte i ultimi ani, sora-de-tuto dopo che la Zanussi l'ha vert la fabrica a Fontanela, la gente l'è scampada dal paese e l'è andada verso Vila. Par sto motivo, pian pian l'è sparì la scola, la lataria, la botega e infin anca l'osteria. Intorno a Vanie ghe n'è altri posti come Pedevila Alta, Pedevila Bassa, Carine, Le Rive, Pianazz, Salvarada, Pian de la Gata, Loze. Vanie a l'è an pasagio obligà par chi che deve andar a Cordelon , in Foral , in Val de Pissador , in Val de fontane e anca sul Pilon . Le coltivazion più usade l'è de panoce, patate, uva, pom, per, fariese e nos. Se trova anca cachi e fighi. I cognomi pì usadi iè: Venturin, Cesa, Burtet, Menegol, Bernardi, Dall'Asen. L'impiant pì bel a l'è al camp da tennis a Salvarada. La piaza, che l'è fata da n'incrosament de 4 strade l'è stata usada come camp da calcio e la porta de la becaria come porta da calcio. Dopo che i ha demolì la becaria l'area de rigore l'è stada risfaltada tuta de novo e la se ha slargà tan che la porta le stata spostada su par al mur de contenimento novo.